Mâl e vonde. La ultime partide in cjase dal Udin e je il spieli di dut il campionât di chest an, là che la salvece e je rivade par ordin ma cuasit plui par vie dai demerits di altris che par merit dai blancs e neris, là che in masse ocasions si à viodude une scuadre smamide, flape e confondude e là che dome in cualchi ocasion – masse pocjis – al è saltât fûr alc di verementri bon, almancul daûr di une cjaladure furlane.
Ae vilie de partide cul Sassuolo si spietavisi dal Udin une prove di caratar e di personalitât, dopo de gare cun dôs musis zuiade a Rome la setemane stade e di chê pardabon negative fate in cjase cuintri de Sampdoria. Si à viodût dome alc: masse pôc par fâ risultât e masse par fâ cressi ancjemò l’aviliment.
L’Udin al scomence avonde ben, al cjape sù la iniziative e al rive ancje a rindisi pericolôs des bandis di Consigli. Al sucêt dopo cinc minûts di zûc cuntun lanç di Karnezis che Badu al stramude intun assist par Perica, ma la robe e va strucje par vie dal bon intervent di Acerbi. I ospits si difindin cun ordin e cun sintiment e a rispuindin in cuintripît, metint in moviment lis trê pontis dal lôr schiriament. La ocasion plui pericolose e rive ator de mieze ore cuntune verticalizazion di Biondini a pro di Zaza che al tire fûr bersai.
Doi minûts plui indenant Karnezis al scuen lassâ il cjamp, par vie dai efiets di un colp cjapât di Floro Flores. La sô sostituzion e je un moment impuartant sei pal batiman cjalt, sincîr e meretât che il public dai Riçs al fâs al portîr grêc, che al è stât par sigûr un dai miôrs dai blancs e neris vie par dute la stagjon, sei pal fat che cussì al à tornât a zuiâ Scuffet, che al è stât simpri in banchine dal principi dal campionât. Po e rive ancje la ocasion plui nete pai parons di cjase: corner di Kone e acrobazie di Danilo che e ven tocjade di Consigli e e va a sbati su la traverse. E prime dal interval al è Scuffet che al fâs il numar cuintri di un tîr a colp sigûr di Zaza.
Tal secont timp, il Sassuolo, che prime de polse al veve domandât un penalty par un contat tra Allan e Bernardi, calcolât dal diretôr di gare tant che une simulazion dal emilian, al frache sul acelerafôr, cuntun pâr di cumbinazions ofensivis che a marchin la diference di gjambis, di zûc e mentalitât tra il coletîf di Di Francesco e i zuiadôrs alenâts di Stramaccioni. Prime al è Zaza e po al è Floro Flores che si fasin vîfs in zone gol, intant che di chê altre bande l’inest di Di Natale al puest di Perica al puarte Totò dongje dal so gol numar 208, cuntune pinelade che e ven fermade su la linie de puarte de bande di Cannavaro.
La ocasion pierdude e segne un svolt tal davuelziment de partide, stant che par passe mieze ore l’Udin al disparìs – o cuasit – e il Sassuolo al à la pussibilitât di masanâ chês azions che a coventin par cjapâ in man ad in plen la partide. Dopo di un intervent suspiet (cu la man?) di Pelusi te aree dai ospits, al setantesim al rive il gol che al decît la partide: cumbinazion tra Floro Flores e Berardi e servizi a pro di Manganelli, che al tire in puarte di prime intenzion e cu la sô bombe ben confezionade al rive a superâ Scuffet.
L’ultin cuart di ore al viôt ancjemo il Sassuolo protagonist des bandis di Scuffet, intant che pal Udin la croniche e regjistre dome la espulsion par dople amonizion di Guilherme.
Al mancje ancjemò une partide e po il campionât al finìs. Al vignarès di dî: finalmentri…
fur_Latn fur_Latn fur_Latn fur_Latn fur_Latn fur_Latn fur_Latn fur_Latn